b'\n_START_ARTICLE_\nFakulteta za strojni\xc5\xa1tvo v Mariboru\n_START_SECTION_\nZgodovina delovanja zavoda\n_START_PARAGRAPH_\nFakulteta za strojni\xc5\xa1tvo Univerze v Mariboru je formalno nastala v za\xc4\x8detku leta 1995. Njena geneza pa je stara kar spo\xc5\xa1tljivih 40 let. Strojni in tekstilni oddelek leta 1959 ustanovljene Vi\xc5\xa1je tehni\xc5\xa1ke \xc5\xa1ole (drugi se je pridru\xc5\xbeil prvemu deset let kasneje in tekstilstvo je tudi danes sestavni del novoustanovljene fakultete) sta za\xc4\x8dela z delom \xc5\xbee jeseni istega leta._NEWLINE_Leta 1973 je Vi\xc5\xa1ja tehni\xc5\xa1ka \xc5\xa1ola prerasla v Visoko tehni\xc5\xa1ko \xc5\xa1olo in prav strojni\xc5\xa1tvo kot vseskozi najmo\xc4\x8dnej\xc5\xa1i oddelek \xc5\xa1ole so jeseni istega leta prvi vpisali \xc5\xa1tudente v tretji letnik, prednja\xc4\x8dili pa si tudi pri uvedbi podiplomskega \xc5\xa1tudija za pridobitev naslovov magister in doktor tehni\xc5\xa1kih znanosti, ki se je za\xc4\x8del leta 1976._NEWLINE_Leta 1975 je postala Visoka tehni\xc5\xa1ka \xc5\xa1ola sestavni del tedaj ustanovljene Univerze v Mariboru, deset let kasneje pa se je preimenovala v Tehni\xc5\xa1ko fakulteto. Od takrat je oddelek za strojni\xc5\xa1tvo v okviru Visoke tehni\xc5\xa1ke \xc5\xa1ole oz. Tehni\xc5\xa1ke fakultete dejansko deloval kot zaokro\xc5\xbeena samostojna enota s \xc5\xa1tudijskima programoma strojni\xc5\xa1tva in tekstilstva._NEWLINE__NEWLINE_Od leta 1995 naprej pa Fakulteta za strojni\xc5\xa1tvo nadaljuje svoje delo kot razvita univerzitetna pedago\xc5\xa1ka in znanstvena ustanova z relevantnimi referencami in razvejanim sodelovanjem s podobnimi ustanovami doma in v svetu.\n_START_SECTION_\nPoslanstvo Fakultete za strojni\xc5\xa1tvo\n_START_PARAGRAPH_\nFakulteta za strojni\xc5\xa1tvo deluje kot znanstveno-raziskovalna in izobra\xc5\xbeevalna ustanova. Izobra\xc5\xbeuje redne in izredne \xc5\xa1tudente na dodiplomskih in podiplomskih (magistrskih in doktorskih) univerzitetnih \xc5\xa1tudijskih programih. Raziskovalno delo, ki dopolnjuje in nadgrajuje pedago\xc5\xa1ko delo sodelavcev fakultete, se izvaja v okviru in\xc5\xa1titutov, ki pokrivajo bistvena znanstvena podro\xc4\x8dja strok strojni\xc5\xa1tva in tekstilstva._NEWLINE__NEWLINE_Fakulteta za strojni\xc5\xa1tvo Univerze v Mariboru je v vsej svoji zgodovini zagotavljala skladnost \xc5\xa1tudijskih programov, ki jih je izvajala, s primerljivimi \xc5\xa1tudijskimi programi v Evropi. Tako je nazadnje sredi devetdesetih let prenovila osem semestrski \xc5\xa1tudij strojni\xc5\xa1tva na devet semestrski \xc5\xa1tudij, ki je bil primerljiv zlasti s \xc5\xa1tudijskimi programi univerz v srednji Evropi, to pa je med drugim omogo\xc4\x8dilo na\xc5\xa1im diplomantom tudi pridobitev naziva Euro in\xc5\xbeenir. Fakulteta za strojni\xc5\xa1tvo Maribor je prva fakulteta s podro\xc4\x8dja strojni\xc5\xa1tva v Sloveniji, ki je prenovila \xc5\xa1tudijski program Strojni\xc5\xa1tvo v skladu s smernicami Bolonjske deklaracije o prenovi univerzitetnega \xc5\xa1tudija. Prav tako je pomemben del razvoja znanstvenih in pedago\xc5\xa1kih sposobnosti visoko\xc5\xa1olskih u\xc4\x8diteljev spodbujanje njihovega dela v mednarodno pomembnih in\xc5\xa1titucijah, tako univerzah kot tudi in\xc5\xa1titutih, v tujini, zlasti v zahodni Evropi in ZDA. \xc5\xa0tevilni u\xc4\x8ditelji fakultete za strojni\xc5\xa1tvo so dobitniki Zoisovih nagrad in priznanj za raziskovalno delo, ter prejemniki presti\xc5\xbenih mednarodnih raziskovalnih \xc5\xa1tipendij (Alexander von Humboldt fundacija).'